Kommissionens beslutning

af 13. december 2000

om Tysklands støtte til SKET Walzwerkstechnik GmbH (støtte C 70/97 (tidligere NN 123/97))

(meddelt under nummer K(2000) 4189)

(Kun den tyske udgave er autentisk)

(EØS-relevant tekst)

(2001/798/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, særlig artikel 88, stk. 2, første afsnit,

under henvisning til aftalen om oprettelse af Det Europæiske Økonomiske Samarbejdsområde, særlig artikel 62, stk. 1, litra a),

efter i overensstemmelse med de nævnte artikler og under hensyntagen til deres kommentarer at have opfordret interesserede parter til at fremsætte deres bemærkninger, og

ud fra følgende betragtninger:

1. SAGSFORLØB

(1) Ved skrivelse af 16. november 1996 underrettede Tyskland i henhold til EF-traktatens artikel 93, stk. 3 (nu artikel 88, stk. 3) Kommissionen om en omstruktureringsstøtte til SKET Walzwerkstechnik GmbH, Magdeburg. Ved skrivelse af 27. november 1996 anmodede Kommissionen om yderligere oplysninger. Tyskland svarede ved skrivelse af 13. januar 1997, 30. januar 1997 og 7. marts 1997. Den 1. juli 1997 mødtes repræsentanter for Kommissionen og de tyske myndigheder for at drøfte sagen. Da en del af støtten allerede var blevet udbetalt, blev sagen registreret under NN 123/97.

(2) Med udgangspunkt i de af Tyskland fremsendte oplysninger besluttede Kommissionen at indlede proceduren i henhold til EF-traktatens artikel 93, stk. 2 (nu artikel 88, stk. 2) og opfordre Tyskland til at fremsende alle til belysning af sagen nødvendige oplysninger, idet Kommissionen nærede tvivl om, hvorvidt denne støtte var forenelig med fællesmarkedet.

(3) Denne beslutning blev meddelt Tyskland ved skrivelse af 10. november 1997(1) og offentliggjort i De Europæiske Fællesskabers Tidende(2). Kommissionen ændrede herefter sagsnummeret til C 70/97. Endvidere blev andre interesserede parter opfordret til inden for en måned efter offentliggørelsen at fremsætte deres bemærkninger.

(4) Ved skrivelse af 6. februar 1998, 27. maj 1998, 19. januar 1999, 1. februar 1999, 11. marts 1999, 24. juni 1999, 19. juli 1999, 9. september 1999, 20. oktober 1999, 17. januar 2000 og 20. april 2000 fremsendte Tyskland oplysninger som reaktion på meddelelsen om indledning af proceduren. Den 26. juli 1999 og 21. oktober 1999 fandt der yderligere to møder sted med det formål at give de tyske myndigheder lejlighed til at drøfte sagen.

(5) Der blev ikke fremsat bemærkninger fra andre interesserede parter.

2. SAGSFORHOLDET

(6) Virksomheden SKET Walzwerkstechnik GmbH (SKET WT) har hjemsted i Magdeburg i delstaten Sachsen-Anhalt, Tyskland. I 1998 beskæftigede virksomheden [...](3) medarbejdere og havde en omsætning på ca. 100 mio. DEM. Virksomheden projekterer og tilrettelægger efterfølgende produktionen og opstillingen af komplette kundetilpassede [...] * over hele verden. Virksomheden overtog maskinteknikområdet efter det opløste konglomerat SKET SMM.

(7) Efter en licitation i april 1998, hvortil der ikke var knyttet betingelser, blev SKET WT privatiseret og afhændet til Münchmeyer-Petersen GmbH & Co KG (MPC). Virksomheden kan ikke kategoriseres som en SMV, idet uafhængighedskriteriet ikke er opfyldt(4). De nuværende foranstaltninger skal ses i sammenhæng med privatiseringen og anvendes til støtte for omstruktureringen af SKET WT.

(8) Sachsen-Anhalt er kendetegnet ved høj arbejdsløshed. Regionen er et støtteområde i medfør af EF-traktatens artikel 87, stk. 3, litra a).

(9) SKET WT hører til gruppen af SKET-virksomheder, der er etableret på fundamentet af kombinatet SKET Schwermaschinenbau Magdeburg GmbH (SKET SMM). I marts 1995 indledte Kommissionen den formelle undersøgelsesprocedure vedrørende omstruktureringsstøtte til SKET SMM(5). SKET SMM blev ikke på noget tidspunkt privatiseret og kom i oktober 1996 - efter at omstruktureringsplanen var slået fejl - under generaleksekution. I november 1996 og i januar 1997 underrettede Tyskland Kommissionen om sin beslutning om at videreføre visse aktivitetsområder fra SKET SMM under generaleksekution via nye juridiske personer, som var blevet etableret med det formål at overtage den opløste tidligere virksomheds aktiver og forretningsområder. Den 26. juni 1997 vedtog Kommissionen den endelige negative beslutning 97/765/EF(6) om støtte til SKET SMM.

(10) Kommissionen har i 1998 og 1999 godkendt(7) støtte til fire virksomheder, som er udskilt af SKET, nemlig de såkaldte "Baby-SKET". Til det formål havde Kommissionen i alle disse "Baby-SKET"-tilfælde accepteret, at de virksomheder, der skulle efterfølge SKET SMM, var nye virksomheder, som var klart adskilt fra det opløste SKET SMM. Der var derfor ikke tale om at gøre disse virksomheder ansvarlige for støtteordninger til SKET SMM. Dette gælder også for SKET WT.

2.1. Investor

(11) Bundesanstalt für vereinigungsbedingte Sonderaufgaben (BvS) overdrog inden for rammerne af privatiseringsaftalen af april 1998 de pågældende andele af SKET WT til MPC. Denne virksomhed opererer over hele verden på forskellige markeder, f.eks. inden for [...] *. Virksomheden råder ikke over produktionsfaciliteter og har med [...] * medarbejdere over hele verden (uden SKET WT) en omsætning på knap [...] * DEM.

2.2. Privatisering

(12) På tidspunktet for privatiseringen af SKET WT blev investor udvalgt efter en international udbudsrunde. Det var West Merchant Bank, et datterselskab af Westdeutsche Landesbank, der fik til opgave at finde en investor. I løbet af nogle måneder fik banken forbindelse med ca. 350 interessenter, hvorefter den indledte forhandlinger med tre af disse.

(13) Forhandlingerne med MPC faldt endelig på plads, og i april 1998 blev SKET WT privatiseret og afhændet til MPC, idet det var denne virksomhed, der havde den bedste knowhow og tillige fremlagde den mest overbevisende plan for investerings- og arbejdspladsgarantier. Konkret gav MPC beskæftigelsesgaranti til 100 medarbejdere i SKET WT frem til den 31. december 2002 samt et investeringstilsagn på 12,2 mio. DEM, finansieret af egne midler ligeledes frem til den 31. december 2002. Boden i forbindelse med denne beskæftigelsesgaranti udgør 5000 DEM/person og i forbindelse med investeringstilsagnet 100 % af det ikke-investerede beløb. Privatiseringsaftalen forhindrer tillige, at investor kan flytte virksomhedens hjemsted inden den 31. december 2001. Ved manglende opfyldelse af dette tilsagn pålægges en bod på 3000 DEM/person. Derudover har investor forpligtet sig til ikke at trække overskud ud af SKET WT inden år 2003. Endvidere var MPC den eneste virksomhed, der gav tilsagn om at ville afvikle "gamle ordrer" fra SKET SMM til et beløb af 48,4 mio. DEM. De øvrige interessenter havde krævet et større bidrag fra BvS.

(14) I forbindelse med privatiseringen betalte MPC en købspris på [...] * DEM og gav tilsagn om et lån på [...] * DEM. Endvidere forpligtede MPC sig til at yde et likviditetsbidrag på [...] * DEM til finansiering af investeringerne, ligesom virksomheden overtog en bankgaranti på [...] * DEM. Hertil kommer yderligere [...] * DEM til finansiering af omkostningerne i forbindelse med (kapacitetsnedskæringen. Med denne tilførsel af egenkapital vil investors startbidrag beløbe sig til 36,2 mio. DEM. Det skal endvidere bemærkes, at MPC ud over dette beløb frem til år 2003 gradvis overtager ansvaret fra staten for finansgarantier på i alt 55 mio. DEM.

(15) BvS har forpligtet sig til at give afkald på et lån på 26,5 mio. DEM og til at afsætte et tilskud på 25 mio. DEM. Derudover bevilgede BvS kuratoren 8,1 mio. DEM med det formål at sikre videreførelsen af valseværksområdet i SKET SMM inden udskillelsen og overdragelsen til SKET WT. Endvidere afsatte BvS lån på i alt 35 mio. DEM. Dertil kommer så yderligere en mellemfinansiering på 25 mio. DEM til forudfinansiering af finansielle foranstaltninger i delstaten på grundlag af rammedirektivet for delstaten Sachsen-Anhalt(8). SKET WT modtager yderligere 48,4 mio. DEM til afvikling af "gamle ordrer" fra SKET SMM. Derved havde BvS over for tredjepart garanteret overholdelsen af SKET SMM-aftalerne.

2.3. Omstruktureringsplanen

(16) SKET WT's problemer stammer fra valseværksområdet i SKET SMM, hvorfra SKET WT har modtaget sine medarbejdere, anlægsaktiver og størstedelen af sin ordrebeholdning. Problemerne i valseværket i SKET SMM bestod først og fremmest i en dårlig ledelse og i et for højt medarbejderantal. Derudover var virksomheden afhængig af ustabile og vigende geografiske markeder og forsømt industriel ejendomsret og knowhow.

(17) Omstruktureringsplanen stammer fra 1997, men blev revideret i forbindelse med privatiseringen i april 1998. Den tog sigte på privatisering og indeholder en række tiltag til forbedring af SKET WT's produktivitet på markedet:

a) udskillelse af valseværksområdet fra SKET SMM og drift heraf som en ren maskinteknisk virksomhed. Derudover skal virksomheden have tilført egenkapitalressourcer og ressourcer til finansiering af handelsaktiviteter

b) finansiering af udvikling af industriel ejendomsret og knowhow

c) reduktion af materialeomkostninger gennem udbud af modulopbyggede produkter

d) lavere personaleomkostninger gennem en konsekvent reduktion af antallet af medarbejdere til 95 frem til afslutningen af omstruktureringen

e) udnyttelse af den finansielle styrke og de forbindelser, som er tilført via MPC, således at SKET WT kan vinde fodfæste på nye og stabile geografiske markeder. MPC's handelsaktiviteter i beslægtede produktmarkedssegmenter ([...] *) betyder, at SKET WT vil kunne indgå "kompensationshandler", hvis virksomheden fortsætter sine aktiviteter på ustabile markeder

f) løsning af de kvalitetsproblemer, som virksomheden havde at slås med

g) udbygning af salgsafdelingen med det formål at forbedre virksomhedens markedsføringsindsats

h) styrkelse af forsknings- og udviklingsafdelingen (FoU) samt omstrukturering af edb-afdelingen

i) anskaffelse af nye maskiner

j) forbedret kundeservice.

(18) Omstruktureringen strækker sig over tidsrummet fra 1997 til 2003. Som et direkte resultat af gennemførelsen af denne omstruktureringsplan bør følgende synergieffekter udnyttes:

a) bedre indkøbsbetingelser takket være SKET WT's indlemmelse i MPC-gruppen og takket være de deraf følgende bedre finansierings- og forsikringsbetingelser

b) fælles kundeservicenet med MPC

c) fælles markedsføring med MPC

d) udvidelse af gruppens produktsortiment

e) kvalitetsforbedring af virksomhedens produkter.

2.4. Finansielle foranstaltninger

(19) BvS og delstaten Sachsen-Anhalt vil i forbindelse med privatiseringen træffe følgende finansielle foranstaltninger:

Tabel: Offentlige finansielle foranstaltninger til fordel for SKET WT

>TABELPOSITION>

(20) Investor forpligtede sig til følgende finansielle foranstaltninger i forbindelse med privatiseringen:

Tabel: Private finansielle foranstaltninger til fordel for SKET WT

>TABELPOSITION>

(21) Dertil kommer yderligere 12,2 mio. DEM i cashflow fra SKET WT, der ligeledes skal medtages som en del af omstruktureringsomkostningerne. Dermed andrager disse omkostninger i alt 191,9 mio. DEM(9).

Tabel: Samlede omstruktureringsomkostninger

>TABELPOSITION>

(22) Endvidere skal SKET WT modtage 48,4 mio. DEM af BvS til afvikling af ordrer, som SKET WT har overtaget fra SKET SMM (gamle ordrer) (som allerede indgår i ovenstående tabel). SKET SMM indgik leverings- og serviceaftaler med flere tredjeparter. Afviklingen af disse SKET SMM-aftaler var sikret med garantier, som BvS havde givet de pågældende tredjeparter.

(23) I sin negative beslutning 97/765/EF om SKET SMM konstaterede Kommissionen, at virksomheden havde fået tildelt ulovlige bidrag og havde endvidere fundet frem til, at en række SKET SMM-aftaler var konkurrencefordrejende. Efter at SKET SMM var kommet under generaleksekution, var der tredjeparter, der sad tilbage med ikke-udførte SKET SMM-ordrer, hvorfor BvS var forpligtet af garantiaftalerne.

(24) BvS' potentielle risiko som følge af garantiaftalerne beløb sig til 135,5 mio. DEM. Efter samtykke fra tredjeparter og kurator, som alle var interesserede i at begrænse deres tab mest muligt efter SKET SMM's sammenbrud, og for ikke at skulle udrede hele garantisummen, erklærede BvS sig indforstået med at udbetale 48,4 mio. DEM til SKET WT til afvikling af ikke udførte SKET SMM-ordrer.

(25) De tyske myndigheder argumenterede, at denne løsning var billigere end at lade andre parter afvikle SKET-SMM's ordrer. De gjorde gældende, at opfyldelsen af de garantiaftaler, som BvS på vegne af SKET SMM havde indgået over for tredjeparter, og som skulle sikre disse tredjeparter i tilfælde af manglende opfyldelse af aftalerne med SKET SMM, ville have ført til højere udgifter end betalingen til SKET WT for udførelsen af disse ordrer. BvS's betaling til SKET WT for afviklingen af disse restordrer var den billigst mulige løsning. I januar 2000 fremlagde Tyskland en ekspertudtalelse til støtte for påstanden om, at dette beløb ville dække SKET WT's omkostninger til afvikling af gamle ordrer. Ifølge de tyske myndigheder har BvS således opført sig som en privat investor, hvorfor betalingerne til SKET WT ikke skal ses som støtte.

3. KOMMISSIONENS BESLUTNING OM AT INDLEDE PROCEDUREN I HENHOLD TIL EF-TRAKTATENS ARTIKEL 88, STK. 2

(26) Kommissionen gav i sin beslutning om at indlede proceduren i henhold til EF-traktatens artikel 88, stk. 2 (nu artikel 88, stk. 2), udtryk for tvivl om, hvorvidt de støtteforanstaltninger, der ikke blev anmeldt og uretmæssigt blev udbetalt inden Kommissionens beslutning, er forenelige med fællesmarkedet. Den opfordrede Tyskland til at fremsende alle til belysning af sagen nødvendige oplysninger til Kommissionen.

(27) Hovedårsagen til, at proceduren blev indledt, var de manglende oplysninger og det utilstrækkelige bidrag fra den private investor. Desuden nærede Kommissionen tvivl om virksomhedens rentabilitet på længere sigt. Endvidere havde Tyskland fremlagt upræcise oplysninger om støtteforanstaltningerne, hvorfor Kommissionen så sig ude af stand til at bedømme, hvorvidt støtten stod i forhold til omkostningerne og fordelene ved omstruktureringen, og i hvilket omfang en støtte til SKET WT ville indebære en konkurrencefordrejning. Derudover blev Tyskland anmodet om at gøre nærmere rede for SKET WT's overtagelse af afviklingen af gamle ordrer fra SKET SMM.

4. BEMÆRKNINGER FRA INTERESSEREDE PARTER

(28) Kommissionen har ikke modtaget bemærkninger fra interesserede parter vedrørende indledningen af proceduren.

5. BEMÆRKNINGER FRA TYSKLAND

(29) De tyske myndigheder fremsendte i flere svarskrivelser som reaktion på proceduren af 21. oktober 1997 oplysninger om rentabiliteten i SKET WT på længere sigt og om mulige konkurrencefordrejninger samt forskellige redegørelser for investors bidrag. Derudover tog de stilling til afviklingen af de gamle ordrer.

6. VURDERING

(30) SKET WT projekterer og tilrettelægger produktionen af stålvalseværker gennem tredjepart. SKET WT opererer overvejende på det europæiske og det internationale marked [...] *. SKET WT's vigtigste markeder er [...] *. På disse markeder er der en tendens til større investeringer i nye eller opgraderede maskiner. Der synes ikke at være nogen overkapacitet. SKET WT's direkte konkurrenter er fire store koncerner samt 12 til 15 mindre virksomheder, som har specialiseret sig i nicheprodukter. På den anden side kunne Kommissionen i forbindelse med indledningen af proceduren ikke konstatere, at der var overkapacitet på markedet. Der er ikke grundlag for at antage, at noget skulle have ændret sig her(10).

(31) Det kan på denne baggrund konstateres, at det indre marked er præget af en betydelig samhandel i den pågældende sektor, og at støtteforanstaltninger efter al sandsynlighed vil påvirke samhandelen mellem medlemsstaterne.

(32) Derfor skal de enkelte støtteordninger undersøges i medfør af EF-traktatens artikel 87, stk. 1, idet støtten ydes ved hjælp af statsmidler, som truer med at fordreje konkurrencevilkårene og påvirke samhandelen mellem medlemsstaterne og give investorerne en fordel i kraft af, at de ikke skal afholde de udgifter, som de ellers under normale omstændigheder selv ville skulle afholde.

(33) SKET WT skal i alt modtage 143,5 mio. DEM i form af statsmidler. Følgende finansielle foranstaltninger er dækket af programmer:

(34) Mellemfinansiering på 25 mio. DEM inden for rammerne af delstaten Sachsen-Anhalts(11) garantiprogram. Denne støtte opfylder betingelserne i bestemmelserne og er derfor dækket. Selv om selve støtten ikke undersøges på ny af Kommissionen, skal størrelsen heraf underkastes en forholdsmæssighedsvurdering (se betragtning 51 til 57).

(35) Følgende finansielle foranstaltninger var ikke dækket af programmer:

(36) 48,4 mio. DEM i forbindelse med gamle ordrer, som var ydet det tidligere SKET SMM. Hele dette beløb skal betragtes som støtte, da SKET WT har modtaget det af BvS til finansiering af afviklingen af flere ordrer fra SKET SMM. Tysklands argumenter om, at BvS havde opført sig som en privat investor, fordi betalingen til SKET WT vedrørende afvikling af de faste ordrer skulle være den billigst mulige løsning, må afvises. Alle disse aftaler blev indgået til urealistiske priser. SKET SMM var en kriseramt virksomhed, og den havde i stor udstrækning modtaget statsmidler til finansiering af disse ordrer. Uden støtte til SKET SMM, som alene kunne opretholde sin eksistens ved hjælp af statsstøtte, var disse aftaler aldrig kommet i stand. Af denne grund har alle SKET SMM's aftaler medvirket til konkurrencefordrejning. De har stadig en konkurrencefordrejende virkning, eftersom andre aktører på dette marked - som er konkurrenter til SKET WT - havde krævet højere priser for udførelsen af disse ordrer. Det betyder, at en betaling på 48,4 mio. DEM til SKET WT må ses - og vurderes - som støtte, selv om det for BvS var den billigste løsning at overdrage disse ordrer til SKET WT med henblik på at få dem gjort færdige. Men støtten til disse ordrer kan dog accepteres som en del af omstruktureringsplanen.

(37) Dette beløb samt de resterende 70,1 mio. DEM skal betragtes som ad hoc-støtte.

(38) Det betyder, at modtageren i forbindelse med privatiseringen kommer til at nyde godt af støtte på i alt 143,5 mio. DEM(12), som er blevet ydet af BvS og delstaten Sachsen-Anhalt, hvoraf de 118,5 mio. DEM(13) er omfattet af Kommissionens vurdering.

Det skal undersøges, om støtten falder ind under undtagelsesbestemmelserne i EF-traktatens artikel 87, stk. 3.

(39) Støtten fra BvS og delstaten Sachsen-Anhalt blev anmeldt som omstruktureringsstøtte, der ville have været tilstrækkelig til at sikre genoprettelse af rentabiliteten i en kriseramt virksomhed. Derfor tager Kommissionen især afsæt i undtagelsesbestemmelsen i EF-traktatens artikel 87, stk. 3, litra c): "støtte til fremme af udviklingen af visse erhvervsgrene eller økonomiske regioner, når den ikke ændrer samhandelsvilkårene på en måde, der strider mod den fælles interesse", fordi det overordnede mål for støtte er omstrukturering af en kriseramt virksomhed. Denne støtte kan betragtes som forenelig med fællesmarkedet, hvis rammebestemmelserne for bedømmelse af statsstøtte til redning og omstrukturering af kriseramte(14) virksomheder (rammebetingelser) er opfyldt. Kommissionen tager endvidere hensyn til, at de nye delstater i Tyskland hører til støtteområderne i henhold til EF-traktatens artikel 87, stk. 3, litra a), hvor levestandarden er usædvanlig lav, eller hvor der hersker en alvorlig underbeskæftigelse(15).

(40) Omstruktureringsstøtte forudsætter frem for alt, at der gennemføres en troværdig omstruktureringsplan. Omstruktureringen skal føre til en genoprettelse af rentabiliteten i den pågældende virksomhed på længere sigt. Uacceptable konkurrencefordrejende virkninger skal undgås. Omstruktureringsprogrammet bør bidrage til en betydelig forbedring af markedspositionen og danne en tilstrækkelig modvægt til støttens konkurrencefordrejende virkning. Størrelsen og intensiteten i støtten bør begrænses til det for omstruktureringen nødvendige minimum, og omkostningerne til støtten må ikke overstige de forventede fordele derved.

6.1. Omstruktureringsplan

(41) En ubetinget forudsætning for enhver omstruktureringsplan må være, at den inden for en overskuelig tid og ud fra et realistisk skøn af virksomhedens fremtidige driftsvilkår skal kunne gøre virksomheden rentabel igen på længere sigt. Principielt må der ikke ydes støtte flere gange(16).

(42) Det ligger i investors omstruktureringsplan, at sammenbruddet på de [...] * skal opvejes af opbygningen af nye markeder for at sikre rentabiliteten i SKET WT på længere sigt. I oplysningerne om de forventede finansielle resultater for det omstrukturerede SKET WT antages det, at rentabiliteten på længere sigt uden statsstøtte vil kunne genoprettes i 2003.

Tabel: SKET WT's finansielle situation vil blive forbedret efter følgende plan ((Denne tabel indeholder alene udvalgte nøgledata, og kolonnerne er ikke kalkulatorisk komplette.))

>TABELPOSITION>

Udviklingen i disse tal stemmer overens med den forventede afvikling af de gamle ordrer.[...] *.

(43) Omstruktureringsplanen indeholder en række interne foranstaltninger. I første omgang må man gå ud fra, at valseværkets udskillelse af SKET SMM og dennes opbygning som en rent maskinteknisk virksomhed, nemlig SKET WT, vil betyde, at virksomheden befries for tidligere byrder. Da virksomheden nu vil være i stand til at vælge frit blandt forskellige udbydere og ikke som hidtil være tvunget til at ty til SKET SMM som udbyder, vil den kunne agere langt mere fleksibelt på markedet.

(44) Endvidere vil denne tilførsel af egenkapital og finansielle midler gøre det muligt for virksomheden at drive handelsvirksomhed og i den forbindelse udnytte den finansielle styrke og de forbindelser, som er opnået gennem MPC. Disse forbindelser vil også gøre det muligt for SKET WT at vinde fodfæste på nye og mere stabile geografiske markeder.

(45) Udbygningen af FoU-afdelingen understøttes gennem udviklingen af intellektuel ejendomsret og knowhow.

(46) SKET WT har endvidere taget initiativ til foranstaltninger, der på effektiv måde skal bidrage til at øge produkternes kvalitet. Denne plan indeholder også en styrkelse af salgsafdelingen samt anskaffelse af nye maskiner. Desuden forbedres virksomhedens konkurrenceevne gennem en gennemgribende omstrukturering, der bl.a. inkluderer en reduktion i materiale- og personaleomkostninger. Alle disse i omstruktureringsplanen indeholdte foranstaltninger vil styrke virksomhedens position på markedet.

6.2. Skadelig virkning på konkurrenterne

(47) En yderligere forudsætning for ydelse af omstruktureringsstøtte er, at der tages initiativer til i videst muligt omfang at begrænse skadevirkninger på konkurrenterne. I modsat fald ville støtten stride mod den fælles interesse og ville ikke kunne ydes i henhold til EF-traktatens artikel 87, stk. 3, litra c).

(48) På det europæiske og internationale marked har SKET WT en lille markedsandel på ca. [...] *. Som rammebestemmelserne kræver, skal en virksomhed, der opererer i en sektor med overkapacitet, skære ned på sin kapacitet i denne sektor. Efter markedsanalysen at dømme synes der ikke at være nogen overkapacitet i denne sektor. Men alligevel skærer SKET WT som maskinteknisk virksomhed inden for rammerne af omstruktureringsplanen indtil år 2003 sin kapacitet ned med ca. [...] * (regnet i arbejdstimer). Som følge heraf må man gå ud fra, at der bliver kompenseret for den uacceptable konkurrencefordrejende virkning, som støtten ville føre til.

(49) Endelig bemærkes det, at SKET WT fortsat vil være en relativ lille aktør på markedet. Desuden planlægger virksomheden ikke at øge sin omsætning væsentligt under omstruktureringsforløbet.

(50) Derfor synes betingelserne i rammebestemmelserne om videst mulig opvejning af en eventuel negativ virkning for konkurrenterne at være opfyldt.

6.3. Begrænsning af støtten til det strengt nødvendige

(51) Størrelsen og intensiteten af støtten skal begrænses til det for omstruktureringen strengt nødvendige og skal i relation til Fællesskabet stå i forhold til de forventede fordele. Derfor bliver der i reglen stillet krav til modtagere af støtte om af egne midler at yde et betydeligt bidrag til omstruktureringen.

(52) Som det fremgår af tabellerne modtager SKET WT i forbindelse med privatiseringen støtte på 118,5 mio. DEM (eksklusive støtte fra godkendte programmer). De 25 mio. DEM, der ydes på grundlag af garantiprogrammet fra delstaten Sachsen-Anhalt(17), skal imidlertid også medtages. Alt i alt drejer det sig således om et beløb på 143,5 mio. DEM(18), der skal medtages i forbindelse med forholdsmæssighedsundersøgelsen.

(53) Investors bidrag af egne midler til omstruktureringen af SKET WT beløber sig til 136,2 mio. DEM eller knap 19 % af de samlede omstruktureringsomkostninger på 191,9 mio. DEM(19). Dermed afholder investor en betydelig del af investeringsudgifterne i forbindelse med omstruktureringen. Dette beviser klart hans engagement, og at han ikke kun er parat til at deltage, men også parat til at bære risikoen ved omstruktureringen. Dette engagement understreges yderligere af investors tilsagn om beskæftigelse og investeringer. Som analysen af støtteforanstaltningerne viser, står de i forhold til omkostningerne og fordelene ved omstruktureringen. I betragtning af bidragets specielle formål og støttens begrænsning til at omfatte virksomhedens praktiske behov, ydes støtten ikke i en sådan form, at der stilles midler til rådighed for virksomheden, som ville kunne anvendes til at føre en aggressiv prispolitik på markedet. Støttens samlede størrelse er således begrænset til det for omstruktureringen og genoprettelsen af virksomhedens rentabilitet på længere sigt nødvendige minimum.

(54) Som de tyske myndigheder har forsikret, bliver finansieringen vedrørende afviklingen af "de gamle ordrer" overvåget af en uafhængig revisor, således at det kun er de hermed forbundne omkostninger, der dækkes. Derved sikres det ligeledes, at samtlige disse betalinger fra BvS alene anvendes til dette formål.

(55) Det skal endvidere påpeges, at investors bidrag vil stige gradvis. Når omstruktureringen er afsluttet i år 2003, vil MPC have overtaget yderligere finansielle foranstaltninger (garantier) fra BvS på i alt 55 mio. DEM.

(56) Med udgangspunkt i ovenstående kan Kommissionen drage den konklusion, at forudsætningen for en begrænsning af støtten til et nødvendigt minimum tilsyneladende er opfyldt.

(57) Efter Tysklands udsagn bør den for perioden 2000-2003 forventede cashflow på [...] * DEM også ses som en del af investors bidrag. Da denne cashflow imidlertid hovedsageligt bliver realiseret gennem støtteforanstaltninger i fortiden og altså endnu ikke er indtjent, må der fortsat tages forbehold herfor. Selv hvis den forventede cashflow vil reducere virksomhedens finansieringsbehov til omstrukturering, kan Kommissionen ikke betragte denne "cashflow" som en del af investors bidrag.

7. KONKLUSION

(58) Tyskland har inden Kommissionens godkendelse heraf ydet støtte C 70/97 i modstrid med EF-traktatens artikel 88, stk. 3. Alligevel tager Kommissionen hensyn til, at støtten til SKET WT tjener til at genetablere modtagers rentabilitet uden at medføre uacceptable konkurrencefordrejende virkninger. Desuden kan forudsætningerne om et tilstrækkeligt bidrag fra investor anses for at være opfyldt. Og dertil kommer, at virksomheden ligger i et område, der har behov for støtte i henhold til EF-traktatens artikel 87, stk. 3, litra a).

(59) På baggrund af de oplysninger, som Tyskland har afgivet, kan Kommissionen nu konstatere, at de vigtigste spørgsmål, som var dem, der gav anledning til at indlede proceduren, tilsyneladende er besvaret. For så vidt angår virksomhedens rentabilitet, må man gå ud fra, at denne på længere sigt bliver genetableret med gennemførelsen af de i omstruktureringsplanen afsatte foranstaltninger. Dertil kommer, at konkurrencefordrejningen er begrænset, idet der på det pågældende marked (valseværker) tilsyneladende ikke er nogen overkapacitet, og idet modtageren skærer ned på sin kapacitet. Endvidere har Kommissionen taget til efterretning, at investor har øget sit bidrag væsentligt og dermed har bevist sit engagement i omstruktureringen af virksomheden, og at han er parat til at påtage sig risikoen ved at drive virksomhed. Kommissionen kan også tilslutte sig Tysklands argumenter om, at afviklingen af de gamle ordrer i SKET SMM gennem SKET WT er den økonomisk mest fordelagtige løsning for staten, men må ikke desto mindre betragte disse foranstaltninger som støtte.

(60) Som følge heraf må de problemer, som har givet anledning til at indlede proceduren efter EF-traktatens artikel 88, stk. 2, nu anses for at være løst. På baggrund heraf kan Kommissionen kun drage den konklusion, at støtteforanstaltningerne til fordel for SKET WT er i overensstemmelse med rammebestemmelserne, såfremt omstruktureringsplanen gennemføres i sin helhed. Gennemførelsen af planen kontrolleres gennem en rapport, som Tyskland hvert år forelægger Kommissionen.

(61) Støtten i henhold til EF-traktatens artikel 87, stk. 3, litra c), og EØS-traktatens artikel 61, stk. 3, litra c), frigives -

VEDTAGET FØLGENDE BESLUTNING:

Artikel 1

Den statsstøtte på 70 mio. EUR (= 143,5 mio. DEM), som Tyskland har ydet SKET Walzwerkstecnik GmbH, Magdeburg, er forenelig med fællesmarkedet, jf. EF-traktatens artikel 87, stk. 1, på de betingelser, der er anført i artikel 2.

Artikel 2

1. Omstruktureringsplanen skal gennemføres i sin helhed. Der træffes de foranstaltninger, der er nødvendige til at sikre, at planen gennemføres.

2. Tyskland forelægger hvert år en rapport for Kommissionen om gennemførelsen af omstruktureringsplanen.

3. Såfremt de i stk. 1 og 2 nævnte betingelser ikke opfyldes, kan godkendelsen trækkes tilbage.

Artikel 3

Denne beslutning er rettet til Forbundsrepublikken Tyskland.

Udfærdiget i Bruxelles, den 13. december 2000.

På Kommissionens vegne

Mario Monti

Medlem af Kommissionen

(1) Kommissionens skrivelse D(97) 9271.

(2) EFT C 118 af 17.4.1998, s. 5.

(3) Forretningshemmelighed.

(4) Da MPC er en større virksomhed og dermed ikke nogen SMV, kan den ikke kategoriseres som en SMV i henhold til Fællesskabets rammebestemmelser for statsstøtte til små og mellemstore virksomheder (se Kommissionens henstilling af 3. april 1996 (EFT L 107 af 30.4.1996, s. 4).

(5) EFT C 215 af 19.8.1995, s. 8, og EFT C 298 af 9.10.1996, s. 2.

(6) EFT L 314 af 8.11.1997, s. 20.

(7) SKET Maschinenbau-EDV GmbH (NN/125/97) med positiv beslutning af maj 1998; SKET Verseilmaschinenbau GmbH (C 72/97) med positiv beslutning af september 1998; Cimbria SKET GmbH (NN 125/97) med positiv beslutning af maj 1999; SKET Maschinen- und Anlagenbau GmbH (C 69/97) med positiv beslutning af juli 1999.

(8) Se det af Kommissionen godkendte program med N 413/91, ændret i 1994 ved afgørelse E 5/94, hvormed ordningen tilpasses efter rammebestemmelserne for redning og omstrukturering.

(9) 143,5 mio. DEM + 36,2 mio. DEM i bidrag fra investor + 12,2 mio. DEM i cashflow fra virksomheden.

(10) Se Panorama for den europæiske industri 1999, hvor prognoserne peger på en moderat vækst for de kommende år.

(11) Se det af Kommissionen godkendte program med N 413/91, ændret i 1994 ved afgørelse E 5/94, hvormed ordningen tilpasses efter rammebestemmelserne for redning og omstrukturering.

(12) 48,4 mio. DEM + 70,1 mio. DEM + 25 mio. DEM.

(13) 48,4 mio. DEM + 70,1 mio. DEM.

(14) EFT C 368 af 23.12.1994, s. 12.

(15) N 64/93. Skrivelse af 22. april 1994 SG(94) D 5633; N 613/96. Skrivelse af 23. januar 1997 SG(97) D/488.

(16) Afsnit 3.2 i rammebestemmelserne (af 1994). Disse rammebestemmelser finder efter nr. 101 i Fællesskabets rammebestemmelser for statsstøtte til redning og omstrukturering af kriseramte virksomheder (meddelelse til medlemsstaterne med forslag til relevante foranstaltninger) (EFT C 288 af 9.10.1999, s. 2) fortsat anvendelse på denne sag.

(17) Se det af Kommissionens godkendte program med N 413/91, ændret i 1994 ved beslutning E 5/94, hvormed ordningen tilpasses efter rammebestemmelserne for redning og omstrukturering.

(18) 25 mio. DEM + 118,5 mio. DEM.

(19) Se tabel i betragtning 21.